b'\n_START_ARTICLE_\nTeresa ng Lisieux\n_START_SECTION_\nTalambuhay\n_START_PARAGRAPH_\nIsinilang si Santa Teresa ng Lisieux sa Alen\xc3\xa7on, Pransiya, babaeng anak nina Louis Martin, isang magrerelo, at Z\xc3\xa9lie-Marie Gu\xc3\xa9rin isang taga-tahi ng mga puntas o tiras (lacemaker).  Kapwa makapananampalataya ang kaniyang mga magulang.  Tinangka ni Louis Martin na maging isang monghe, ngunit tinanggihan sapagkat hindi siya maalam sa wikang Latin.  Tinanggihan naman si Z\xc3\xa9lie-Marie Gu\xc3\xa9rin sa pagkamadre dahil itinuring siyang walang bokasyon; sa halip, hiniling niya sa Diyos na bigyan siya ng maraming mga anak at bayaan silang maging mga tanging-alay para sa Diyos.  Nagkita sina Louis at Z\xc3\xa9lie noong 1858 at nagkaisang-dibdib tatlong buwan lamang pagkaraan.  Nagkaroon sila ng siyam na mga anak, lima ang mga kababaihan rito - sina Marie, Pauline, L\xc3\xa9onie, C\xc3\xa9line at Th\xc3\xa9r\xc3\xa8se \xe2\x80\x94 at lahat umaabot sa pagiging taong nasa hustong edad.  Si Th\xc3\xa9r\xc3\xa8se - o Teresa - ang kanilang pinakabunso.  Namatay siya noong Setyembre 1897, sa gulang na 24.\n_START_SECTION_\nBilang madre\n_START_PARAGRAPH_\nSa edad na 15, pumasok sa kumbento ng mga Karmelita si Teresa at naging isang kasaping madre, sa Lisieux, Pransiya.  Sa pagtanggap ng relihiyosang pangalang Madre Teresa ng Batang Hesus at ng Banal na Mukha (Ingles: Sister Therese of the Child Jesus and the Holy Face), namuhay siya sa nakakubling buhay ng pagdarasal.  Nabiyayaan siya ng marangal na pagkakalapit sa Diyos.  Bagaman dumaan sa pagkakaroon ng karamdaman at kadiliman sa buhay, nanatili siyang may pananalig na naka-ugat sa makapangyarihang pagmamahal ng Diyos.'